На основу члана 177. став 2. Закона о запосленима у аутономним покрајинама и јединицама локалне самоуправе („Службени гласник РС“, број: 21/2016), Жалбена комисија општине Владичин Хан на седници одржаној дана 26.12.2016. године, донела је

**П О С Л О В Н И К**

**О РАДУ ЖАЛБЕНЕ КОМИСИЈЕ ОПШТИНЕ ВЛАДИЧИН ХАН**

**I ОПШТЕ ОДРЕДБЕ**

**Члан 1.**

Овим пословником се ближе уређује организација, начин рада и одлучивања жалбене комисије општине Владичин Хан ( у даљем тексту: Комисија), као и друга питања од значаја за рад Комисије.

**Члан 2.**

Седиште Комисије је у Владичином Хану, у улици Светосавској бр. 1, у просторијама Општинске управе општине Владичин Хан.

**Члан 3.**

Комисије у свом раду поступа у складу са правилима струке и професионалне етике, и свој одлуке доноси на основу закона и подзаконских прописа, а на начин у поступку утврђеним овим пословником.

**Члан 4.**

Комисија има свој печат, према Закону о печату државних и других органа.

**Члан 5.**

Комисија одлучује о жалбама службеника на решења којима се одлучује о њиховим правима и дужностима, као и о жалбама учесника интерног и јавног конкурса.

Комисија примењује закон којим се уређује општи управни поступак.

**II ОРГАНИЗАЦИЈА И РАД КОМИСИЈЕ**

**Члан 6**

Комисију чине три члана, укључујући председника Комисије, коју именује Општинско веће општине Владичин Хан.

**Члан 7.**

Председник Комисије: представља и руководи радом Комисије, организује и надзире рад Комисије, одлучује о изузећу члана Комисије, председава седницом Комисије, припрема извештај о раду Комисије и обавља друге послове који су законом и овим пословником одређени за председника Комисије.

Када је председник Комисије одсутан или спречен да врши дужност замењује га члан Комисије кога он овласти.

**Члан 8.**

Комисију разматра и усваја извештаје о свом раду и подноси их Општинском већу општине Владичин Хан.

Годишњи извештај о свом раду Комисија подноси у року од 30 дана од завршетка календарске године, с тим што може подносити и друге извештаје када оцени да је то потребно.

Годишњи извештај о раду садржи податке о укупном броју предмета које је комисија примила и решила у извештајном периоду, начин на који су предмети решени и броју нерешених предмета на крају извештајног периода.

**Члан 9.**

Седницу Комисије сазива председник Комисије, водећи рачуна о роковима утврђеним Законом.

Позив на седницу Комисије, са предлогом дневног реда, упућује се члановима Комисије, по правилу, у писаном облику, најкасније 24 часа пре часа одређеног за одржавање седнице, а по потреби хитне седнице у краћем року сазивају се телефонским путем или на други одговарајући начин.

Уз писани позив члановима Комисије доставља се и материјал неопходан за рад на седници, а ако се ради о хитним седницама материјал се доставља члановима комисије пре почетка седнице.

**Члан 10.**

Комисија је самостална у свом раду.

Комисија одлучује о питањима из своје надлежности на седницама Комисије и састаје се по потреби.

За пуноважно одлучивање на седници Комисије потребно је присуство већине чланова, укључујући и председника Комисије.

Комисија своје одлуке доноси већином од укупног броја чланова.

**Члан 11.**

Стручне, административне и техничке послове за потребе Комисије врши Општинска управа општине Владичин Хан.

Послове из става 1. овог члана обухватају: пријем жалби и других поднесака, вођење деловодника предмета Комисије, оснивање и предају предмете у рад, састављање записника, припрему предлога одлука и других поднесака, отпремање поднесака и друге послове потребне за рад Комисије.

**Члан 12.**

Чланови Комисије имају право на накнаду за рад по одржаној седници у висини коју ће одредити Општинско веће општине Владичин Хан.

**II ПОСТУПАЊЕ ПО ЖАЛБАМА**

**Члан 13.**

Жалбе се заводе у деловодник предмета Комисије по редоследу пријема.

**Члан 14.**

Председник Комисије испитује постојање процесних услова за разматрање жалбе, одмах након пријема предмета у рад.

**Члан 15.**

Ако је подносилац жалбе у жалби поставио различите захтеве, а Комисија није надлежна да одлучује по свим захтевима, Комисија ће закључком издвојити захтеве по којима је овлашћена да одлучује.

Са захтевима о којима Комисија није надлежна да одлучује поступиће се у складу са Законом о општем управном поступку.

**Члан 16.**

Комисија одлучује о жалби након расправљања и већања, на образложени предлог председника Комисије или члана кога он овласти.

Одлуке Комисије доносе се гласањем, које се врши појединачним изјашњавањем „за“ или „против“ сваког предлога.

**Члан 17.**

О току седници Комисије води се записник о раду Комисије.

Записник садржи ознаку предмета, датум и место одржавања седнице Комисије, састав Комисије, садржину изгласане одлуке, да ли је одлука донета једногласно или већином гласова, као и издвојено мишљење ако га је било.

Записник потписују председник и записничар.

**Члан 18.**

Комисије даје странци која учини вероватним свој правни интерес сагласност за разгледање, преписивање и фотокопирање списа предмета.

Комисија доноси закључак којим се одбија захтев за разгледање, преписивање и фотокопирање списа предмета.

**Члан 19.**

Председник Комисије потписује акте донете на седници Комисије.

**Члан 20.**

Комисија своје одлуке донете по жалби, по правилу, шаље првостепеном орану са списима предмета који из доставља странкама.

Комисија може доставити своју одлуку странкама ако разлози хитности или благовремености то захтевају.

**Члан 21.**

Пословник о раду Комисије ступа на снагу наредног дана од дана објављивања на огласној табли и интернет презентацији општине Владичин Хан.

**БРОЈ 06-169/1/2016-01**

**ПРЕДСЕДНИК ЖАЛБЕНЕ КОМИСИЈЕ**

**ОПШТИНЕ ВЛАДИЧИН ХАН**

**Милош Стојановић**